Jy kan g'n wysheid google – Finesse Meisie
Dit gaan goed met die mens wat wysheid gevind het, wat insig as sy deel ontvang het, want dit bring meer winste in as silwer en lewer 'n groter opbrengs as goud.
Ek het 'n liedjie geskryf, "Youth is wasted on the young". Sjoe, dit klink seker ietwat kras! Maar dis een van daai kopkrap-raaisels wat by jou spook. Hoeveel keer het ek as tiener rebels verklaar dat ek my eie foute wil maak!
Nou, jare later, besef ek watter dwaas ek was … hoeveel tyd ek verspeel het. Het ek maar iets uit die foute van die mensdom geleer en antwoorde in die Ensiklopedie van Wysheid, sy Woord, gaan soek eerder as om my eie kop (oor en oor) te stamp of na my vriende se slimpraatjies te luister … Wel, ek het toe nie! (Hoop jy is slimmer as ek.)
Wysheid is 'n bodemlose skatkis. En tog loer ons so min in die Bron daarvan. Die ironie is, met die druk van 'n knoppie op jou slimfoon het jy die wêreld se kennis in jou hande, maar kennis sonder wysheid kan gevaarlik wees. Jy kan nie wysheid op die internet google nie. Daar is geen spesiale Wikipedia daarvoor nie.
Leer uit die foute van ander. Luister na die raad van ouer mense wat jy vertrou. Vra veral raad by die Wyse Een – en gebruik sy Boek vir al jou keuses.